El cinema Tívoli inicia temporada estrenant pantalla de projecció
2025-07-24

Després de la clausura de l’època del cinema a la fresca a la Terrassa d’Estiu, el cinema Tívoli de Burjassot (Carrer Josep Carsí, 50) està a punt d’iniciar una nova temporada de programació cinematogràfica estrenant pantalla de projecció. Així, des d’aquest mateix cap de setmana, l’últim de setembre, en què el Tívoli inicia la programació ni més ni menys que amb DUNE, els espectadors i espectadores podran apreciar la qualitat de la nova pantalla gran. Amb un import de 14.201,20 euros, es tracta d’una iniciativa de la regidoria de Cultura que dirigeix Javier Naharros amb l’objectiu que una programació de cinema d’estrena i a un preu reduït s’acompanye d’una experiència de qualitat, quant a equip tècnic es refereix.

Així, a la instal·lació de la nova pantalla, amb format d’aspecte Cinemascope i unes dimensions de 11m x 4,60m, s’uneix també la reparació que s’ha efectuat en tota la sala de projecció dels sistemes acústics d’ambient i sub-greus , així com també la realització de diferents treballs de millora per a optimitzar l’equalització del sistema de so després de la substitució de la pantalla.